CELEX: C2007/129/02
Language: da
Date: 2007-06-09 00:00:00
Title: Sag C-74/07 P: Appel iværksat den 12. februar 2007 af Luciano Lavagnoli til prøvelse af dom afsagt den 23. november 2006 af Retten i Første Instans (Tredje Afdeling) i sag T-422/04, Lavagnoli mod Kommissionen

9.6.2007   
            
            
               DA
            
            
               Den Europæiske Unions Tidende
            
            
               C 129/2
            
         Appel iværksat den 12. februar 2007 af Luciano Lavagnoli til prøvelse af dom afsagt den 23. november 2006 af Retten i Første Instans (Tredje Afdeling) i sag T-422/04, Lavagnoli mod Kommissionen
   (Sag C-74/07 P)
   (2007/C 129/02)
   Processprog: fransk
   Parter
   
      Appellant: Luciano Lavagnoli (ved avocat F. Frabetti)
   
      Den anden part i appelsagen: Kommissionen for De Europæiske Fællesskaber (ved J. Currall og H. Kraemer, som befuldmægtigede)
   Appellanten har nedlagt følgende påstande
   
               —
            
            
               Annullation af dom afsagt den 23. november 2006 af Retten i Første Instans i sag T-422/04.
            
         
               —
            
            
               Appellanten gives medhold i de påstande, der var nedlagt i første instans, og følgelig antages sagen til behandling og appellantens påstande tages til følge i sag T-422/04.
            
         
               —
            
            
               Subsidiært hjemvises sagen til Retten i Første Instans.
            
         
               —
            
            
               Der træffes afgørelse om sagens omkostninger, og Kommissionen for De Europæiske Fællesskaber tilpligtes at betale disse.
            
         Anbringender og væsentligste argumenter
   Appellanten har fremført tre anbringender til støtte for appelsagen.
   Appellanten har med det første anbringende gjort gældende, at Retten har begået en retlig fejl ved fortolkningen af de almindelige gennemførelsesbestemmelser til artikel 45 i vedtægten for tjenestemænd i De Europæiske Fællesskaber og vejledningen i bedømmelse og forfremmelse af tjenestemænd, idet den i den appellerede doms præmis 53-57 har fastslået, at de førnævnte almindelige gennemførelsesbestemmelser ikke medfører, at der automatisk er sammenhæng mellem de prioritetspoints, som generaldirektoraterne råder over, og de points for fortjeneste, som generaldirektoraterne i det foreliggende tilfælde har fordelt korrekt.
   Appellanten har med det andet anbringende gjort gældende, at Retten har begået en procedurefejl ved i samme doms præmis 59 og 67 at afvise den anmodning vedrørende sagens tilrettelæggelse, som appellanten havde fremsat, og som bestod i at pålægge Kommissionen at fremlægge dokumentation for tildelingen af points til forfremmelsesværdige tjenestemænd i forhold til deres points for fortjeneste, samt for den sammenligningsmetode, der anvendes til at foretage en sammenligning af tjenestemændenes fortjenester.
   Appellanten har endelig med det tredje anbringende gjort gældende, at Retten har begået en retlig fejl ved i den appellerede doms præmis 76-100 at have tilsidesat den bedømmelses- og forfremmelsesprocedure, der er fastsat i de almindelige gennemførelsesbestemmelser til artikel 43 og 45 i vedtægten for tjenestemænd og den ovenfor nævnte vejledning, samt ved at anlægge en urigtig fortolkning af artikel 90 i vedtægten for tjenestemænd.